b'\n_START_ARTICLE_\nImsdal\n_START_PARAGRAPH_\nImsdal er et registrert varemerke for kildevann tappet p\xc3\xa5 flaske av Ringnes Bryggeri. Kilden ligger i Imsdalen, en sidedal til \xc3\x98sterdalen. Produktet ble introdusert i Norge f\xc3\xb8r Vinter-OL p\xc3\xa5 Lillehammer i 1994._NEWLINE_Imsdal tilh\xc3\xb8rer kategorien kildevann som er en av tre vannkvaliteter p\xc3\xa5 det norske markedet. De to andre er naturlig mineralvann og drikkevann (springvann).\n_START_SECTION_\nHistorie\n_START_PARAGRAPH_\nP\xc3\xa5 begynnelsen av 70-tallet \xc3\xa5pnet det et tapperi ved kilden Imsdal. Selskapet Norsk kildevann tappet vann der under merkenavnet Norwater. Dette vannet ble i stor grad eksportert og blant annet benyttet p\xc3\xa5 fly._NEWLINE_I 1987 kj\xc3\xb8pte Ringnes Norwater og rettighetene til kilden, og i 1990 overtok Ringnes Norsk kildevann. Dagen f\xc3\xb8r \xc3\xa5pningsseremonien for OL p\xc3\xa5 Lillehammer 10. februar 1994 ble vannet lansert p\xc3\xa5 flaske under navnet Imsdal. Vannet tappes og distribueres i hele Norge, i tillegg til eksport til flere land i Europa.'